Document ID: 32009R0251

KOMISIJAS REGULA (EK) NR. 251/2009
2009. gada 11. marta,
ar ko īsteno un groza Eiropas Parlamenta un Padomes Regulu (EK) Nr. 295/2008 attiecībā uz datu sērijām, kas jāsniedz saistībā ar uzņēmējdarbības strukturālo statistiku, un pielāgojumiem, kas vajadzīgi pēc tam, kad tika pārskatīta preču statistiskā klasifikācija pēc saimniecības nozarēm (CPA)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2008. gada 11. marta Regulu (EK) Nr. 295/2008 par uzņēmējdarbības strukturālo statistiku (1) un jo īpaši tās 11. panta 2. punkta b) un e) apakšpunktu,
tā kā:
(1)
Ar Padomes Regulu (EK, Euratom) Nr. 58/97 (2) ir izveidota vienota sistēma Kopienas statistikas apkopošanai par uzņēmumu struktūru, darbību, konkurētspēju un darbības sekmēm Kopienā. Skaidrības un racionalizācijas nolūkos šī regula ir pārstrādāta, būtiski grozot dažādus tās noteikumus.
(2)
Padomes Regula (EK) Nr. 2701/98 par datu sērijām, kas jāsniedz saistībā ar uzņēmējdarbības strukturālo statistiku (3), ir jāgroza, lai ņemtu vērā šos grozījumus. Skaidrības labad tā jāaizstāj ar šo regulu.
(3)
Ir nepieciešams precizēt uzņēmējdarbības vairākgadu strukturālās statistikas apkopošanas biežumu un rezultātu sadalījumu uzņēmējdarbības strukturālās statistikas izveidei, lai iegūtu datus, kas ir salīdzināmi un saskaņoti dalībvalstīs.
(4)
Pēc tam, kad tika pārskatīta preču statistiskā klasifikācija atbilstoši saimniecības nozarēm (CPA), jāpielāgo atsevišķi V pielikuma raksturlielumu nosaukumi.
(5)
Šajā regulā paredzētie pasākumi saskan ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Vairākgadu statistikas apkopošanas biežums un Regulas (EK) Nr. 295/2008 3. un 7. pantā minēto rezultātu sadalījums ir precizēts šīs regulas I pielikumā noteiktajās datu sērijās.
Dalībvalstis izveido šīs datu sērijas par 2008. pārskata gadu un turpmākajiem gadiem.
2. pants
Ar šo ir atcelta Regula (EK) Nr. 2701/98.
Tomēr to turpina piemērot attiecībā uz datu sērijām, kas iesniedzamas par pārskata gadiem līdz 2007. gadam, to ieskaitot.
3. pants
Regulas Nr. 295/2008 V pielikumu groza, kā norādīts šīs regulas II pielikumā.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 11. marta

Labels: 4
19